" Raamat on inimese intiimne kaaslane, mida peabki kätte võtma", arvab kunstnik Aime Jürjo. Selle mõtte võttis skulptor aluseks näitusel välja pandud tööde loomisprotsessi juures. Kunstnikku on inspireerinud  Doris Kareva  armastusluule ja  Jaan Kaplinski  loodusluule ja paljud teised Eesti autorite teosed. Looduslikku toormaterjali oma tööde jaoks leidis Jürjo ka Muhu saarelt, kus ta  aastakümneid suvel elanud on. Kivististe, klaasi ja teokarpidega ilmestatud puidust "lugemisvara" seisab kutsuvalt lahti. Aime on ainulaadne kujur, kes on raamatute puitu voolimisega tegelenud juba 15 aastat. Selle aja jooksul on tal valminud peaaegu sada eksemplari. Näitusel saab vaadata kuutteistkümmet puidust voolitud raamatut, mille loomisel on kasutatud mitmeid eri puiduliike - mänd, tamm, sirel, saar, kask jne.